સેન્સેક્સ સતત બીજા દિવસે 300થી વધુ પોઇન્ટ ઘટ્યો હતો. જે સાથે નવેમ્બર કોન્ટ્રાક્ટનો પ્રારંભ પણ મંદીના વાતાવરણ સાથે થયો હતો. નિફ્ટી પણ સાત મહિના પછી પ્રથમવાર 10,100ની નીચે બંધ રહી હતી જે ઇન્ટ્રા ડેમાં 10,004 સુધી ગબડી હતી. શુક્રવારે ઘટાડાની આગેવાની પ્રાઇવેટ બેન્કોના શેરોએ લીધી હતી. જેને કારણે રિલાયન્સ જેવા શેરોમાં સુધારો પણ મદદરૂપ બન્યો નહોતો. એશિયન શેરબજારના મિશ્ર હવામાનની સામે યુરોપના શેરબજાર બે ટકા સુધી નીચે ખુલતા તેની પણ અસર સ્થાનિકમાં પાછલા સત્ર દરમિયાન જોવાઈ હતી. નીચા રોલઓવરની સાથે શરૂ થયેલા નવેમ્બર કોન્ટ્રાક્ટમાં 10,000ના પુટમાં નવી પોઝિશન ઊભી થવાની સાથે પ્રીમિયમ પણ વધ્યા હતા જે સૂચવે છે કે મંદીવાળા હાલ બજાર પર હાવી રહ્યા છે અને 10,000ની સપાટી તૂટવાની તૈયારીમાં છે. એક ખરાબ કારણ બજારમાં વધુ વેચવાલી પ્રેરી શકે છે. હાલ સારા કારણોની ગેરહાજરી વચ્ચે ખરાબ કારણો સ્થાનિક અને વૈશ્વિક સ્તરેથી આવતા હોવાથી તેજીવાળા ઝડપથી નફો બુક કરીને દુર થઈ જતા હોવાથી સુધારો ટકતો નથી.